OpenLLM-France/wikimedia huggingface dataset:
# Blanco

«Blanco» té aquests significats:
* Blanco (Comtat de Monterey)
* Blanco (Comtat de Tulare)
* Biografies:
** Ana Blanco López (Bilbao, 1961), periodista basca
** Antonio Blanco Martínez (Leganés, 1943), ciclista espanyol
** Carlos Blanco Pérez (Coslada, 1986), celebritat coneguda com a nen prodigi
** Carlos Blanco-Rajoy Martínez-Reboredo (La Corunya, 1930 - 2011), advocat i polític gallec
** Cuauhtémoc Blanco Bravo (1973, Ciutat de Mèxic), futbolista mexicà
** David Blanco Rodríguez (Berna, 1975), ciclista nascut a Suïssa però crescut a Galícia professional entre el 2000 i el 2012
** Eduardo Blanco Acevedo (Montevideo; 1884 - 1971), metge i polític uruguaià del Partit Colorado
** Eduardo Blanco Amor (Ourense, 1897 - Vigo, 1979), escriptor gallec
** Eusebi Blanco i Añaños (Barcelona, 1896 - Lleida, 1982), futbolista dels anys 1910 i 1920
** Francisco Blanco (A Gudiña, 1570 - Nagasaki, Japó, 1597), frare franciscà gallec mort màrtir
** Francisco Ángel Blanco Nieto (Còrdova, 1966), músic de jazz valencià
** Francisco Manuel Blanco, (1778 – 1845) botànic espanyol especialitzat en la flora de les Filipines
** Ignacio Blanco Giner (Algemesí, 1974), polític valencià
** Jesús Blanco Villar (Rois, 1962), ciclista espanyol
** José Blanco López o Pepe Blanco (Palas de Rei, 1962), polític socialista gallec
** José Luis Blanco Soto (Armunia, 1952), ciclista espanyol
** Josep Antoni Blanco Abad (La Llagosta, 1957), alcalde de Sant Pere de Ribes
** Josep Lluís Blanco Quevedo (Lloret de Mar, 1975), atleta català
** Josep Maria Blanco Ibarz (Barcelona, 2 de desembre de 1926 – 29 de maig de 2019), dibuixant de còmics català
** Juan Carlos Blanco Acevedo (1879 - 1952), advocat i polític uruguaià pertanyent del Partit Colorado
** Juan Carlos Blanco Estradé (Montevideo, 1934), advocat i polític uruguaià pertanyent del Partit Colorado
** Juan Carlos Blanco Fernández (1847 - 1910), legislador i ministre uruguaià
** Juan Carlos Blanco García (Vilanova i la Geltrú, 1974), escriptor català
** Manuel Blanco Encalada (Buenos Aires, 1790 — Santiago, 1876), almirall i primer President de Xile
** Miguel Ángel Blanco Garrido (Ermua, 1968 - Lasarte, 1997), polític municipal basc, regidor d'Ermua (Biscaia) assassinat per ETA
** Paula Blanco i Barnés (Tossa de Mar, 1984), actriu de teatre i televisió catalana
** Ramiro Blanco Catalán (Guadalajara, 1933), pilot de motociclisme valencià d'origen castellà
** Santiago Blanco Gil o Santi Blanco (Puerto de Béjar, 1974), ciclista espanyol
** Segundo Blanco (1899, Gijón - 1957, Mèxic), anarquista espanyol
Viccionari
# Laeops nigromaculatus

Laeops nigromaculatus és un peix teleosti de la família dels bòtids i de l'ordre dels pleuronectiformes.

## Morfologia

Pot arribar als 21 cm de llargària total.

## Distribució geogràfica

Es troba des de les costes de Moçambic fins a les de KwaZulu-Natal (Sud-àfrica). També al Japó.

## Referències

* ↑ The Taxonomicon (anglès)
* 1 2 FishBase (anglès)
# Hkakabo Razi

Hkakabo Razi és la muntanya més alta del sud-est asiàtic. Està situada a les muntanyes Kumon, a l'estat de Kachin, al nord de Myanmar, i molt a prop de la frontera amb l'Índia i la Xina. El cim està dins del Parc Nacional de Hkakabo Razi.
És totalment muntanyós i està compost, començant per baix, per una ampla selva perenne, per una zona temperada subtropical des dels 2.400 m fins als 2.700 m, per boscos de fulla ample, semicaducifolis i finalment per boscos de neu amb fulla petita perenne. Damunt dels 3.400 m, la zona forestal és de tipus bosc alpí. Encara més amunt, al voltant dels 4.600 m, el terreny esdevé estèril pel fred i la neu permanent de les glaceres. Al voltant dels 5.300 m, hi ha un gran casquet glacial.
# Mona de nit d'Hernández-Camacho

La mona de nit d'Hernández-Camacho (Aotus jorgehernandezi) és un primat del gènere de les mones de nit (Aotus) que viu a Colòmbia. Només se'n coneix un exemplar, una femella trobada en captivitat al departament de Quindío (però que es creu que provenia del Parque de los Nevados, al límit entre Quindío i Risaralda). El 2007, aquest exemplar fou utilitzat com l'holotip d'una nova espècie, basada en diferències cariotípiques. Té 2n =50 cromosomes; el cariotip comprèn nou parells acrocèntrics, tres de submetacèntrics i dotze de metacèntrics.
# Nicolas Fiore

Nicolas Fiore (Port Coquitlam (Columbia Britànica), 14 de febrer, 1918 - London (Ontario), 18 de març, 1979), fou un flautista canadenc en actiu fins que es va retirar la temporada 1977-1978.
Va destacar i el lloaren pel seu bonic fraseig i la rara brillantor de la seva tècnica. Robert Aitken, que fou alumne seu el va considerar "el millor flautista natural" que havia conegut mai.

## Referències

* ↑ https://peoplepill.com/i/nicholas-fiore/
* ↑ Ridout, Godfrey. A Concert Goer's Companion to Music: Programme Notes of the Toronto Symphony Orchestra (en anglès). G.V. Thompson Music, 1996, p. 848. ISBN 978-1-55122-006-2.
* ↑ Warren, Richard S.; Warren, Richard; Davis, Andrew. Begins with the Oboe: A History of the Toronto Symphony Orchestra (en anglès). University of Toronto Press, 2002, p. 132. ISBN 978-0-8020-3588-2.
* ↑ Isaac, Carol Gertrud. The Solo Flute Music of Three Contemporary Flutist/composers: Robert Aitken, Robert Dick, and Harvey Sollberger (en anglès). University of California, San Diego, 1991, p. 24.
# River Cess

River Cess és un comtat localitzat al sud de Libèria. És un dels quinze comtats que comprenen el primer nivell de la seva divisió administrativa. Cesstos City és la capital. El comtat posseeix una extensió de territori que abasta 5.594 quilòmetres quadrats. Des del Cens de 2008, River Cess tenia 65.862 habitants, fent-lo el segon comtat menys habitat de Libèria. Limita amb Grand Bassa a l'oest, amb Nimba al nord-est, i amb el comtat de Sinoe al sud-est. La part del sud de River Cess es troba a l'oceà Atlàntic. Creat el 1984, el Superintendent corrent Distingit és B. Rancy Ziankahn.

## Districtes

El comtat de River Cess posseeix la particularitat d'estar subdividit en només un parell de districtes que apareixeran esmentats a continuació:
* Districte de Timbo
* Districte de Morweh
# Universitat de San Carlos de Guatemala

La Universitat de San Carlos de Guatemala (també coneguda i anomenada per les seves sigles: USAC) és la universitat més gran i antiga de Guatemala, sent a més l'única nacional en aquest país centreamericà. És la quarta universitat fundada a Amèrica. Va ser establerta a la Capitania General de Guatemala durant el període virregnal i es va mantenir com l'única de Guatemala fins al 1954. L'any 2021 la USAC va ocupar el lloc 151è al QS Latin American University Rànquings de la classificació acadèmica d'universitats de Llatinoamèrica, i el segon lloc a Guatemala.
La seu principal es troba a la Ciutat Universitària, al barri conegut com la zona 12 de la ciutat de Guatemala. Disposar de diversos centres universitaris en tots els departaments de Guatemala, a més d'un centre universitari metropolità on funcionen la Facultat de Medicina i l'Escola de Psicologia.

## Referències

* ↑ «Discover the top universities in Latin America with the QS Latin America University Rankings 2021». QS Latin America University Rankings 2021. [Consulta: 18 juny 2021].
* ↑ Viaje a Guatemala. «Museo Nacional de Historia: donde Guatemala cuenta su pasado», s.f.. Arxivat de l'original el 2015-01-23. [Consulta: 30 juny 2014].
# Bies de Ward

El bies de Ward (Pseudobias wardi) és un ocell de la família dels vàngids (Vangidae) i única espècie del gènere Pseudobias Sharpe, 1870.

## Hàbitat i distribució

Habita la selva pluvial de Madagascar oriental i també en alguns indrets de l'interior de l'illa.

## Referències

* ↑ «Bies de Ward». Cercaterm. TERMCAT, Centre de Terminologia. Rev. 10/05/2023(català)
# Lahul

Lahul o Lahaul és una vall, subdivisió, tehsil i bloc de desenvolupament del districte de Lahul i Spiti a Himachal Pradesh. Del 1846 al 1941 fou un iwaziri (territori d'un wazir) que fou incorporat al subtehsil de Lahul i Spiti el 1941; el subtehsil va esdevenir districte el 1960.
La superfície era de 5.840 km². La població el 2001 era de 13.099 habitants i el 1901 de 7.205 habitants. Queda separat de Kangra i Kulu al sud i de Spiti a l'est per muntanyes que corren cap al sud, al Beas i Ravi, i l'est, al riu Spiti (afluent del Sutlej) i que culminen al Shurgan Tunga o Deo-Tibba de 6500 metres. L'antic estat de Chamba, modern districte de Chamba, està situat a l'oest. Els rius principals són el Chandra i el Bhaga que neixen al coll de Bara Lacha (5.100 metres) al nord i s'uneixen a Tandi per formar el Chenab que entra a Chamba. Unes muntanyes entre els dos rius agafen gran altures, amb un cim de 6.639 metres. L'altura de les parts habitades no supera generalment els 3.100 metres amb Kangser com a població més elevada a 3.517 metres. Les poblacions principals són Kyelang o Kyelong, i Kardang a ribes oposades del riu Bhaga a la carretera del pas de Rohtang que va entre Lahul i Kulu, i del pas de Bara Lacha que va cap al Ladakh. El grup principal de la població del territori són els kanets.

## Història

Hiuen Tsiang, el peregrí budista xinès, ja esmenta la vall el segle VII amb el nom de Lo-hu-lo. Es creu que generalment fou una dependència del regne de Tibet fins al segle X i va passar després a Ladakh. El 1580 a tot tardar, potser abans, es va fer independent i va estar governat per petits senyors, thakurs de famílies locals, que generalment pagaven tribut a Chamba. Quatre o cinc de les famílies de thakurs s'han mantingut. Vers el 1700 l'hegemonia va passar a Kulu sota Budh Singh, el fill de Raja Jagat Singh (contemporani de Shah Jahan i Aurangzeb). Va romandre en poder de Kulu fins a la conquesta d'aquest estat pels sikhs de Lahore el 1841. El 1846 va passar a domini britànic formant un iwaziri (territori d'un wazir).
El iwaziri fou incorporat al subtehsil de Lahul i Spiti el 1941; el subtehsil va esdevenir districte el 1960. L'iwaziri fou administrat per thakurs locals (amb poder no hereditari) supeditats al subcomissionat de Kulu. El thakur més influent fou Amar Chand, descendent d'un antic thakur i magistrat de segons classe, que governava al final del segle xix. El poder dels thakurs fou posat en qüestió a partir del 1930 i abolit el 1941.

## Referències

* Hunter, Sir William Wilson. The Imperial Gazetteer of India (en anglès). Londres: Trübner & co., 1885.
* Wilson Hunter, Sir William; Sutherland Cotton, James; Sir Richard Burn, Sir William Stevenson Meyer. Great Britain India Office. The Imperial Gazetteer of India (en anglès). Oxford: Clarendon Press, 1908.
# Mona de Preuss

La mona de Preuss (Allochrocebus preussi) o cercopitec de Preuss, és un primat del gènere Allochrocebus. Prèviament s'havia inclòs en el gènere dels cercopitecs.
Poden arribar fins a 10 kg de pes. Té el cos de color gris fosc, el musell marró vermellós i les galtes i el mentó de color blanc.
El seu àmbit de distribució és petit i s'estén per una zona del sud-oest del Camerun i l'illa de Bioko. El seu hàbitat són els boscos de muntanya, a altituds de fins a 2.500 m.
La mona de Preuss és una espècie en perill d'extinció, a causa de la pèrdua d'hàbitat i la caça. És una de les espècies que viuen als boscos guineans de la zona sensible de biodiversitat de l'Àfrica occidental.

## Referències

* ↑ «cercopitec de Preuss». termcat.cat. [Consulta: 18 gener 2023].
* ↑ «Allochrocebus». ITIS. [Consulta: 18 juliol 2019].
* ↑ «Allochrocebus». Mammal Diversity Database. Arxivat de l'original el 2017-05-26. [Consulta: 18 juliol 2019].
* ↑ Groves, Colin. Wilson, D. E.; Reeder, D. M. (editors). Mammal Species of the World (en anglès). 3a edició. Johns Hopkins University Press, 2005, pàg. 158. ISBN 0-801-88221-4. (anglès)
# Nicolas Douchez

Nicolas Douchez (Rosny-sous-Bois, el 22 d'abril de 1980) és un porter de futbol francès que actualment juga al RC Lens a la Ligue 1 francesa.
# Kiss Kiss Kiss

"Kiss Kiss Kiss" és una cançó de Yoko Ono. Fou originalment lliurada amb Double Fantasy, el seu àlbum amb John Lennon, i també com a cara-B del seu senzill "(Just Like) Starting Over". La influència de la New Wave conté a Ono panteixant fortament i simulant arribar a l'orgasme.
En 2002, després de l'èxit d'"Open Your Box", el tema fou remixat per Superchumbo i lliurat com a senzill. Arribà al lloc vint de les llistes de dance dels EUA.
Quan la cançó (el tros d'"anata, daiteyo") és posada al revés, Yoko sembla dir "I shot John Lennon".
En 2005 el grup de Detroit The Dirtbombs inclogué una versió de "Kiss, Kiss, Kiss" en el seu àlbum If You Don't Already Have a Look. Més recentment, el tema fou remixat pels Peaches en el seu àlbum Yes, I'm a Witch.

## Llista de temes

* "Kiss Kiss Kiss" (Superchumbo Club Mix)
* "Kiss Kiss Kiss" (Superchumbo Twisted Dub)
* "Kiss Kiss Kiss" (Superchumbo Radio Version)This version is featured on the remix album Open Your Box

## Referències

* ↑ Jeff Milner's Backmasking Site
# Bisbat de Roermond

El Bisbat de Roermond és actualment un bisbat catòlic dels Països Baixos.
La diòcesi fou creada una primera vegada el 1559 per la reforma administrativa de Felip II de Castella. Felip volia resoldre el problema del príncep-bisbe de l'estat de Lieja que tenia jurisdicció eclesiàstica a grans parts dels Països Baixos espanyols. El territori del principat de Lieja, del qual el bisbe era el sobirà i el del bisbe de Lieja no coincidien. Amb la reforma, s'eliminava el risc de trobar-se amb un sobirà d'un estat veí que feia part del Sacre Imperi Romanogermànic, no sempre amic de Castella, que tenia autoritat espiritual fora de les seves fronteres polítiques. El bisbat depenia de l'arquebisbe de Mechelen.
El bisbat va ser suprimit durant la revolució francesa. Després del concordat del 1801 la majoria del territori tornà al bisbat de Lieja. Després de la revolució belga del 1830 i l'escissió definitiva de la província de Limburg pel Tractat de Londres (1839) l'església catòlica va adaptar-se a les noves fronteres i recreà el bisbat de Roermond el 1853. Depèn del nou arquebisbat d'Utrecht i el territori correspon a la província neerlandesa de Limburg.
La seu episcopal és la Catedral de Sant Cristòfol, situada a la vila de Roermond.

## Referències

* ↑ Allard, 1891, p. 15.
* ↑ Allard, 1891, p. 20.
* ↑ Web de la Catedral Arxivat 2019-04-01 a Wayback Machine. (neerlandès)

## Bibliografia

* Herman Jozef Petrus Hugo Allard (S.J.). Het oude bisdom Roermond 1559-1801 (en neerlandès). Van de Weijer, 1891.
# Vladímir Jirinovski

Vladímir Vólfovitx Jirinovski (en rus Влади́мир Во́льфович Жирино́вский), o bé Vladímir Vólfovitx Eidelstein), nascut a Almati (el Kazakhstan) el 25 d'abril de 1946 – Moscou, 6 d'abril de 2022), fou un polític rus, diputat i vicepresident de la Duma Estatal (el parlament rus), i advocat. Jirinovski era el líder i fundador del Partit Liberal Democràtic de Rússia (PLDR), el tercer més important a la Duma. També fou membre de l'Assemblea Parlamentària del Consell d'Europa.
El 1964 estudià a Moscou llengües orientals gràcies a la seva pertinença a la Jove Lliga Comunista. El 1969 fou enviat a Turquia a treballar d'intèrpret per a una editorial russa, ja que parla Turc amb fluïdesa. Uns anys després va fer el servei militar a Tblisi.
Va negar-se quatre vegades consecutives a l'oferiment de tenir el carnet del PCUS i mai no va ser membre del partit.
El març del 1990 fundà el Partit Liberal Democràtic de l'URSS, posteriorment registrat com a Partit Liberal Democràtic de Rússia, amb el qual aconseguí en les eleccions presidencials del juny del 1991 sis milions de vots (7,81%).
Amb un discurs populista fou elegit diputat a la Duma en les eleccions legislatives del desembre del 1993, quan el PLDR fou la força més votada i aconseguí 70 dels 450 escons. Al V Congrés del PLDR, a l'abril del 1994, fou elegit president d'aquest partit per un període de 10 anys. A la primera volta de les eleccions presidencials del juny del 1996 obtingué el 5,70% dels vots. Tanmateix, a les eleccions presidencials del març del 2000 només va obtenir el 2,7% dels vots. El 2004 va renunciar a presentar-se com a candidat del partit i nomenà candidat Oleg Malixkin.
Fou sempre un personatge controvertit i polèmic, ja que mostrava públicament admiració per Adolf Hitler i Saddam Hussein, i reclamà obertament el restabliment d'un imperi rus del Bàltic a l'Índic, amb ús de les armes nuclears si cal.
Per altra part, se'l coneix com un polític que es preocupava pels problemes de la gent i el seu partit està en contra tant del comunisme com del capitalisme.
Malgrat les seves diatribes antijueves, el 2003 va reconèixer públicament que el seu pare era jueu i de les seves declaracions habituals es pot deduir que, malgrat no agradar-li el poble jueu, el considera un poble com qualsevol altre amb dret a tenir el seu estat a la seva pròpia terra, existint fins i tot un partit ideològicament molt proper a ell i al LDPR.
En una visita privada a Israel el juny de 2006, Jirinovski va fer una visita a la tomba del seu pare, Volf Isàkovitx Eidelstein, qui fou enterrat a Holon, suburbi de Tel-Aviv. Alguns consideren l'abandonament del nadó Jirinovski i la seva mare pel pare com una de les raons de les seves diatribes anti-jueves, que sempre han estat en entrevistes televisives, no sent part de la plataforma del seu partit.
Estava casat amb na Galina Lebedeva, advocada amb quatre carreres i amb qui tingué un fill, Igor Vladimiròvitx Lebedev.
# Necip Celal Andel

Necip Celal Andel (Istanbul, 1908 - 29 de desembre de 1957) fou un compositor i violinista turc del segle xx. És conegut com el compositor del primer tango en turc: Ben de Gönül Çektim Eskiden. Nascut als temps otomans, Necip Celal va cursar els seus estudis bàsics i secundàris a Istanbul. Invident des de l'edat de 18, va començar a compondre cançons a la mateixa edat. Va rebre lliçons de música d'Edgar Manas. Va anar a Alemanya per cursar els estudis superiors de Dret, però finalment decideix fer-se músic.
El seu tango, Ben de Gönül Çektim Eskiden ("Jo també he sofert -del amor- en el passat", també conegut com a Mazi Kalbimde Yaradır, "El passat és una ferida en el meu cor"), compost l'any 1928, amb lletra de Necdet Rüştü Efe, i cantat per la cantant turca Seyyan Okyay es considera el primer tango turc. El fet que l'actriu alemanya Evelyn Holt la cantara en el cinema Hale de Kadıköy en una visita a Istanbul, va contribuir a la seva fama. També va compondre un himne a Fenerbahçe SK.

## Referències

* ↑ http://www.posta.com.tr/mazi-kalbimde-bir-yaradir-haberi-185526
* ↑ http://www.filozof.net/Turkce/edebi-sahsiyetler-kisilikler-biyografileri/18092-necip-celal-andel-kimdir-hayati-eserleri-hakkinda-bilgi.html
* ↑ https://www.turksanatmuzigi.org/sanatcilarimiz/bestekarlarimiz/necip-celal-andel
* ↑ http://www.turknostalji.com/necip-celal-andel-kalbiyle-goren-adam.html Arxivat 2017-02-11 a Wayback Machine.
# Karmøy

Karmøy és un municipi i una illa situat al comtat de Rogaland, Noruega. Té 42.187 habitants (2016) i la seva superfície és de 229,9 km². El centre administratiu del municipi és el poble de Kopervik.

## Ciutats agermanades

Karmøy manté una relació d'agermanament amb les següents localitats:
* Mjölby, Suècia
* Vinderup, Dinamarca
* Hankasalmi, Finlàndia

## Fills il·lustres

* Harald I de Noruega, el primer rei de la Noruega unida.

## Referències

* ↑ «Població l'1 de gener de 2016. Tot el país, comtats i municipis» (en anglès). Oficina Central d'Estadístiques de Noruega. [Consulta: 24 desembre 2016].
* ↑ «Hankasalmen elinkeino- ja työllisyyspoliittinen ohjelma» (en finès). Hankasalmi Municipality. Arxivat de l'original el 4 de març 2016. [Consulta: 7 maig 2012].

## Enllaços externs

* Karmøy - Lloc web oficial
# Niviventer lotipes

Niviventer lotipes és una espècie de mamífer rosegador de la família dels múrids. És endèmica de l'illa de Hainan (Xina). En comparació amb N. fulvescens, té el cos més gros, les orelles més grosses, el pelatge dorsal de color ocre i negre, el pelatge ventral de color blanc sofre i el neurocrani més profund. Anteriorment era considerada una subespècie de N. tenaster, de la qual fou separada basant-se en anàlisis morfològiques.

## Referències

* ↑ Li, Yuchun; Wu, Yi; Harada, Masashi; Lin, Liang-Kong; Motokawa, Masaharu «Karyotypes of Three Rat Species (Mammalia: Rodentia: Muridae) from Hainan Island, China, and the Valid Specific Status of Niviventer lotipes» (en anglès). Zoological Science, 25, 6, 2008, pàg. 686-692. DOI: 10.2108/zsj.25.686. ISSN: 0289-0003.
# Bisbat de Ruyigi

El bisbat de Ruyigi (francès: Diocèse de Ruyigi); llatí: Dioecesis Ruyigiensis) és una seu de l'Església catòlica a Burundi, sufragània de l'arquebisbat de Gitega. Al 2018 tenia 513.466 batejats d'un total de 773.508 habitants. Actualment està regida pel bisbe Blaise Nzeyimana.

## Territori

La diòcesi comprèn les províncies de Cankuzo i Ruyigi a Burundi.
La seu episcopal és la ciutat de Ruyigi, on es troba la catedral dels Sants Màrtirs Ugandesos
El territori s'estén sobre 4.303 km² i està dividit en 17 parròquies

## Història

La diòcesi va ser erigida el 13 d'abril de 1973 en virtut de la butlla Ex quo Christus del papa Pau VI, prenent el territori de l'arxidiòcesi de Gitega i de la diòcesi de Bururi.
El 17 de gener de 2009 cedí una porció del seu territori a benefici de l'erecció de la diòcesi de Rutana.

## Cronologia episcopal

* Joachim Ruhuna † (13 d'abril de 1973 - 28 de març de 1980 nomenat arquebisbe coadjutor de Gitega)
* Joseph Nduhirubusa † (19 d'abril de 1980 - 30 d'octubre de 2010 renuncià)
* Blaise Nzeyimana, dal 30 d'octubre de 2010

## Estadístiques

A finals del 2020, la diòcesi tenia 513.466 batejats sobre una població de 773.508 persones, equivalent al 66,4% del total.
| any | població | població | població | sacerdots | sacerdots | sacerdots | sacerdots | diàques | religiosos | religiosos | parroquies |
| any | batejats | total | % | total | clergat secular | clergat regular | batejats por sacerdot | diàques | homes | dones | |
| 1980 | 158.724 | 323.521 | 49,1 | 39 | 14 | 25 | 4.069 | | 39 | 71 | 16 |
| 1990 | 250.032 | 469.832 | 53,2 | 21 | 20 | 1 | 11.906 | | 14 | 60 | 16 |
| 1999 | 367.085 | 557.624 | 65,8 | 24 | 16 | 8 | 15.295 | | 16 | 69 | 20 |
| 2000 | 366.949 | 557.263 | 65,8 | 24 | 17 | 7 | 15.289 | | 15 | 71 | 20 |
| 2001 | 349.850 | 576.474 | 60,7 | 31 | 22 | 9 | 11.285 | | 20 | 83 | 20 |
| 2002 | 363.110 | 584.172 | 62,2 | 33 | 24 | 9 | 11.003 | | 29 | 85 | 20 |
| 2003 | 371.989 | 595.721 | 62,4 | 33 | 24 | 9 | 11.272 | | 19 | 107 | 20 |
| 2004 | 370.611 | 599.689 | 61,8 | 36 | 27 | 9 | 10.294 | | 17 | 78 | 20 |
| 2010 | 334.330 | 558.189 | 59,9 | 44 | 41 | 3 | 7.598 | | 13 | 75 | 14 |
| 2014 | 356.142 | 563.166 | 63,2 | 49 | 45 | 4 | 7.268 | | 25 | 70 | 14 |
| 2017 | 424.860 | 628.334 | 67,6 | 55 | 52 | 3 | 7.724 | | 21 | 91 | 17 |
| 2020 | 513.466 | 773.508 | 66,4 | 62 | 60 | 2 | 8.281 | | 8 | 110 | 17 |

## Bibliografia

* (llatí) Bolla Ex quo Christus, AAS 65 (1973), p. 293

## Enllaços externs

* Anuari pontifici del 2020 i anteriors, publicat a www.catholic-hierarchy.org a la pàgina Diocese of Ruyigi (anglès)
* Esquema de la diòcesi a www.gcatholic.org